Prilog 4.

**PROJEKTNI ZADATAK**

**u postupku nabave:**

**Usluga izrade idejnog rješenja nove skijaške žičare Čelimbaša**

# OPĆI PODACI

Predmet nabave je usluga izrade idejnog rješenja nove skijaške žičare na skijalištu Čelimbaša.

Obuhvat zahvata nalazi se na području Gorskog Kotara, opčine Mrkopalj. Skijalište se nalazi iznad Mrkoplja. Skijalište se sastoji od dvije staze ukupne dužine 2700 metara, turistička staza duga je 1450 m, a sunčana staza 1200 m. Trenutno je u funkciji jedna skijaška žičara (stara) te se ovim projektnim zadatkom planira izrada projektne dokumentacije još jedne, nove skijaške žičare koja će se nalaziti u blizini stare žičare.

Obuhvat zahvata predstavlja koridor unutar kojeg će se nalaziti trasa žičare kao i svi potrebni prateći sadržaji, a inicijalni prijedlog je da se izvodi na k.č. 2500 k.o. Mrkopalj koja je u vlasništvu republike Hrvatske te na k.č. 2047 k.o. Mrkopalj koja je u vlasništvu Općine Mrkopalj. Nakon izrade idejnog rješenja biti će jasno da li je potrebno uključiti još neke katastarske čestice.

# OPIS ZAHVATA

Planirana je izgradnja nove žičare uz zadržavanje u funkciji postojeće žičare. Novo planirana žičara će imati donju pogonsku stanicu i gornju okretnu stanicu, bez međustanice.

Predviđa se da će nova žičara Čelimbaša biti sa sjedalicama za četiri osobe (četverosjedna), sjedalice će imati fiksni spoj s užetom (fixed-grip chairlifts), radi olakšanog ulaza i izlaza putnika (pješaka ili skijaša sa skijama na nogama) za pred ubrzanje skijaša neposredno prije ukrcaja bit će postavljena pomična traka. Širina trase za novu četverosjednu žičaru predviđa se minimalno 10 m do maksimalno 12 m (razmak između pogonskih užeta cca 5 m +2,5 m od svakog užeta do vanjskog ruba koridora žice). Potrebno je predvidjeti kupolu na četvrosjednoj žičari koja će služiti kao zaštita putnika u slučaju nepovoljnih atmosferskih prilika.

Žičara Čelimbaša planira se izvesti po novo odabranoj trasi – donja stanica pozicionira se u blizini postojeće donje stanice u smjeru istoka, na način da se smjesti na k.č. 2047, a nova gornja stanica planira se prateći koridor trase žičare koji je uvjetovan položajem k.č. 2050 tako da bude smještena na samoj skijaškoj stazi gdje će skijaši moći nesmetano nastaviti sa skijanjem.

Ukupna visinska razlika koja se savladava od donje do gornje stanice iznosi cca 225 m, dok je duljina trase žičare oko 560 m. Predviđen je kapacitet žičare od 2.000 do 2.600 osoba na sat, četverosjed sa fiksnim spojem na uže (fixed-grip chairlifts).

Žičaru Čelimbaša čine sljedeće pod cjeline:

* donja ukrcajno-iskrcajna, pogonska i zatezna stanica
* gornja iskrcajno-ukrcajna, okretna stanica
* stupovi s koloturnim baterijama i pristupnim platformama
* čelično uže i sjedalice (četverosjed)
* sigurnosni uređaj

**Donja stanica žičare**

Zahvatom se planira donja stanica žičare s pratećim objektima od dvije građevine.

Donju stanicu s pratećim objektima čine:

* *Upravljačko kontrolni centar*

Građevina se sastoji od upravljačko kontrolnog centra i mogućeg sanitarnog čvora, ukupne bruto površine do 90 m2. Građevina je prizemna. Konstrukcija građevine je armirano betonska.

* *Donja stanica žičare*

Donja stanica sadrži strojarnicu žičare i zaštitnu nadstrešnicu prostora ukrcaja i iskrcaja korisnika žičare, kao i pokretnu traku za ukrcaj skijaša, ukoliko je tako predviđeno tehnologijom od strane proizvođača žičare. Građevina je prizemna. Tlocrtna dimenzija građevine izvest će se unutar koridora same žičare, a konačne dimenzije i tehničke karakteristike iste će se definirati u kasnijim fazama izrade projektne dokumentacije. Konstrukcija građevine je kombinacija armirano betonskih i čeličnih elemenata. Podloge na terenu su od armiranog betona obloženog protukliznom završnom oblogom od čepaste gume.

**Gornja stanica žičare**

Zahvatom se planira gradnja gornje stanice žičare s pratećim objektima od dvije građevine.

Gornju stanicu s pratećim objektima čine:

* *Upravljačko kontrolni podcentar – kontrolna kućica*

U sklopu novoformiranog platoa planira se smještaj upravljačko kontrolnog podcentra. Građevina je prizemna. Planirana konstrukcija građevine je armirano betonska sa zidanom ispunom ukupne bruto površine oko 50 m2.

* *Gornja stanica žičare*

Gornja stanica sadrži strojarnicu žičare i zaštitnu nadstrešnicu prostora ukrcaja i iskrcaja korisnika žičare ukoliko je ista sastavni dio proizvoda i tehnologije proizvođača. Konstrukcija građevine je kombinacija armirano betonskih i čeličnih elemenata. Podloge na terenu su izvedene od armiranog betona obložene protukliznom završnom oblogom od čepaste gume.

# SADRŽAJ PROJEKTNE DOKUMENTACIJE

Navedena usluga podrazumijeva rješavanje osnovnih prostornih i tehničko-tehnoloških aspekta buduće žičare a što podrazumijeva:

- definiranje osnovnog tehničkog koncepta žičare sa pripadajućim tehničkim parametrima

- definiranje lokacije, osnovne tehničke parametre te osnovni vizualni identitet polazne postaje

- definiranje lokacije, osnovne tehničke parametre te osnovni vizualni identitet dolazne postaje

- definiranje optimalne trase žičare sa pripadajućim poprečnim profilima te razmještaj potrebnih stupova

- definiranje zahtjeva vezano za priključak električnom energijom

- definiranje zahtjeva u području strojarskih instalacija i HVAC-a

- definiranje optimalne trase pristupnih puteva

- izrada preliminarnih geodetskih istraživanja

- izrada preliminarnih geotehničkih istraživanja

Ponuditelj može obići i detaljno pregledati lokaciju projektiranja sa svim bitnim elementima koji mogu utjecati na izradu projekta. Neovisno o tome je li ponuditelj obišao lokaciju budućih objekata, Naručitelj će smatrati da je ponuditelj obišao i detaljno pregledao lokaciju (zonu obuhvata) i pripadajuće područje te da je dobro upoznat sa svim uvjetima, faktorima i resursima u odnosu i u svezi s lokacijom ili s onim koji mogu utjecati na projekt, te da je na temelju navedenog podnio svoju ponudu. Stoga, odabrani ponuditelj nema pravo zahtijevati povećanje cijene ili drugu naknadu, pozivajući se da u vrijeme davanja ponude nije bio upoznat s okolnostima vezanim uz lokaciju budućih objekata.

Tehnička dokumentacija mora u potpunosti biti usklađena sa Zakonom o gradnji (NN 153/13, 20/17, 39/19 i 125/19); Zakonom o prostornom uređenju (NN 153/13, 65/17, 114/18, 39/19, i 98/19), Pravilnikom o obveznom sadržaju i opremanju projekata građevina (NN 118/19), te ostaloj važećoj zakonskoj regulativi koja uređuje predmetno područje.

Projektna isporuka mora se izraditi na hrvatskom jeziku.

Izrađena projektna dokumentacija sukladno ovom projektnom zadatku ne predstavlja autorsko djelo, odnosno nema obilježje autorskog djela.

# NAČIN PRAĆENJA I ISPORUKE PROJEKTNE DOKUMENTACIJE

Odabrani ponuditelj je obvezan tijekom izrade projektne dokumentacije omogućiti Naručitelju uvid i nadzor nad izvršenim uslugama te davati podatke o stupnju izvršenja projektne dokumentacije na zahtjev Naručitelja.

Odabrani ponuditelj je dužan projektnu dokumentaciju izraditi prema ovom projektnom zadatku te u skladu s važećim zakonskim propisima i pravilima struke, a eventualne nedostatke projektne dokumentacije, Projektant je dužan bez naknade korigirati odnosno ispraviti ili dopuniti uvažavajući važeće zakone i najbolje prakse u predmetnom području.

Prije predaje projektne dokumentacije, a najkasnije 90 dana od potpisa ugovora, Projektant je dužan Naručitelju prezentirati radni nacrt idejnog rješenja žičare, te o svom trošku izraditi eventualne korekcije prema zahtjevima Naručitelja.

Konačnu verziju dokumentacije potrebno je izraditi i dostaviti Naručitelju u 6 primjeraka i u elektroničkom obliku (PDF, DWG - AutoCAD, Excel, Word).

Izrada projektne dokumentacije smatra se izvršenom predajom Naručitelju projektne dokumentacije u ugovorenom broju i obliku primjeraka, svih sastavnica projektne dokumentacije, prethodno potvrđenih od strane Naručitelja. Danom izvršenja usluge smatra se dan kada su ugovorne strane potpisale Zapisnik o primopredaji predmeta nabave, kojim se utvrđuje da je usluga uredno izvršena.

# ROKOVI ZA IZRADU PROJEKTNE DOKUMENTACIJE I UVJETI PLAĆANJA

Pružanje usluge koja je predmet nabave Izvršitelj će započeti odmah po potpisu ugovora.

Rok za isporuku radnog nacrta idejnog rješenja žičare Čelimbaša iznosi **120 (stodvadeset)** dana od dana potpisa ugovora. Rok za isporuku konačne verzije idejnog rješenja iznosi **150 (stopedeset)** dana od dana potpisa ugovora.

Naručitelj će plaćanje izvršiti u roku od 30 dana od primitka računa za stvarno izvršenu uslugu na transakcijski račun odabranog ponuditelja, odnosno podugovaratelja.